ORDE do 5 de maio de 1999 pola que se convocan os premios Bandeira Verde de Galicia 1999.
CONSELLERÍA DE MEDIO AMBIENTE — III. OUTRAS DISPOSICIÓNS — 11/05/1999

A Consellería de Medio Ambiente é o órgano da Administración da Comunidade Autónoma de Galicia que ten atribuídas as competencias e funcións que en materia de ambiente e conservación da natureza se establecen nos artigos 27.10º, 11º, 15º e 30º e 29.4º do Estatuto de autonomía de Galicia e demais normativa de aplicación. Ademais, de conformidade co disposto no Decreto 482/1997, do 26 de decembro, no artigo 7, apartado 2.1º, realizará as funcións relativas á formación dunha conciencia social para a defensa e mellora do contorno e a formación permanente en materia ambiental. Estas funcións desenvólvense mediante diversos plans, entre os que destaca o Plan de Difusión Ambiental.
Os méritos polo labor desenvolvido no ano 1999 no ámbito da Comunidade Autonoma de Galicia, na defensa e loita contra os incendios forestais, na conservación do bosque e na conservación da biodiversidade merecen un recoñecemento, que debe servir para promove-la difusión dos valores ambientais pola repercusión que teñen tales premios nos medios de comunicación e sobre a opinión pública.
Para tal efecto, no uso das atribucións que me confire o artigo 34 da Lei 1/1983, do 22 de febreiro, modificada pola Lei 11/1998, do 20 de outubro, en relación cos artigos 27.11º e 30 do Estatuto de autonomía para Galicia e o Decreto 482/1997, do 26 de decembro,
DISPOÑO:
Artigo 1º
Convoca-los premios Bandeira Verde de Galicia 1999 en recoñecemento ó traballo das entidades ou organizacións que desenvolvan un labor significativo no coidado do medio ambiente.
Artigo 2º.-Premios.
1. Os premios que se convocan son os seguintes:
a) Premio Bandeira Verde de Galicia 1999 á mellor acción na defensa e loita contra os incendios forestais.
b) Premio Bandeira Verde de Galicia 1999 á mellor acción na conservación do bosque.
c) Premio Bandeira Verde de Galicia 1999 á mellor acción de conservación da biodiversidade.
d) Premio Bandeira Verde de Galicia 1999 á mellor acción de mellora da calidade ambiental.
2. Os premios están dotados cunha cantidade de 1.000.000 de ptas. (6010,12 euros) cada un, con cargo á aplicación orzamentaria 15.04.342.6401 dos orzamentos xerais da Comunidade Autónoma de Galicia para 1999.
Artigo 3º.-Participación.
1. As institucións, entidades, organizacións ou empresas que desexen acceder a estes premios deberán enviar unha memoria acreditativa dos traballos realizados no transcurso do ano 1999 e os logros acadados relativos ó obxecto destes premios.
2. A memoria non excederá de 20 folios por unha cara a dous espacios con letra Arial de 12 puntos e marxe de 2,5 cm en tódolos seus lados; poderá ser complementada con gráficos, debuxos, fotos ou calquera material audiovisual.
3. A Consellería de Medio Ambiente poderá solicitar información adicional á presentada e verificar calquera extremo referente á documentación achegada.
Artigo 4º.-Presentación e prazos.
O prazo de presentación dos traballos remata o 15 de novembro de 1999. Remitiranse á Consellería de Medio Ambiente, Centro de Información e Tecnoloxía Ambiental, Departamento de Educación e Información Ambiental, r/ Basquiños, 2. 15704, Santiago de Compostela, podendo presentarse na mesma ou en calquera dos lugares establecidos no Art. 38.4º da Lei 30/1992, de 26 de novembro, de réxime xurídico das administracións públicas e do procedemento administrativo común.
Artigo 5º.-Xurado e concesión dos premios.
1. O xurado terá a composición seguinte:
Presidente: o conselleiro de Medio Ambiente ou persoa en quen delegue.
Vocais: o director xeral de Montes e Medio Ambiente Natural, o Director da Escola de Enxeñeiros de Montes, ou persoas en quen deleguen respectivamente, e un representante dos colectivos ecoloxistas galegos.
Secretario: o director xeral do Centro de Información e Tecnoloxía Ambiental ou persoa en quen delegue.
2. Os premios poderán ser declarados desertos.
3. A concesión dos premios farase por acordo do xurado, que será notificado persoalmente ós adxudicatarios polos medios previstos no artigo 59 da Lei 30/1992, do 26 de novembro, de réxime xurídico das administracións públicas e de procedemento administrativo común.
4. A Consellería de Medio Ambiente cederá durante un ano o uso do logotipo Bandeira Verde de Galicia ós premiados, para a súa utilización en tódalas actividades que realicen.
Santiago de Compostela, 5 de maio de 1999.
José Carlos del Álamo Jiménez
Conselleiro de Medio Ambiente